ToekomsVenster: Vergifnis is die kortpad na vreugdeFoto: Pixabay.com “…en vergeef ons ons oortredings soos ons ook dié vergewe wat teen ons oortree.” – Matteus 6:12 Ons laat ons gedagtes nog ŉ maal met vergifnis werk. Dis darem ŉ deug wat ons almal kan nastreef. Die genade om te kan sê: “Ek is jammer”. Huwelike is ŉ voorbeeld daarvan. Sjoe, verhoudinge kan darem in ŉ slagveld verander omdat nie een van die partye bereid is om die knie te buig nie. Selfhandhawing onder alle omstandighede. Ek moet as wenner uit die stryd tree. Daar is nie wenners en verloorders nie, net stukkende mense en ŉ slegte getuienis vir die versoeningsrol van Jesus van Nasaret. Christene se huwelike val uitmekaar vanweë die magstryd wat ten alle koste wil wen. Die onderbou daarvan is die “vleeslike” manier van bestaan. Jy sal baklei totdat daar net wrakstukke rondlê maar jammer sê, sal jy nie. Jou trots laat dit nie toe nie. En dan die wonder van ek is jammer sê. Later wonder jy waarom jy jouself en die ander party soveel leed aangedoen het? Waarom was jou hart so verhard terwyl Esegiël praat van ŉ nuwe gesindheid in die Here? Waarom die lang pad loop as daar ŉ kort pad na versoening moontlik is? Vergiffenis is die kortpad na vreugde en vervulling. Probeer dit vandag. Dit werk. Word deel van ŉ nasionale gebedsinisiatief met die volgende kenmerke: Hemelvaart, 25 Mei, en die tien dae van Pinkster (4 Junie) www.sapray.co.za